Uverejnenie oznámenia o schválení štandardnej zmeny špecifikácie výrobku v súvislosti s názvom v sektore vinohradníctva a vinárstva v zmysle článku 17 ods. 2 a 3 delegovaného nariadenia Komisie (EÚ) 2019/33

(2022/C 75/06)

Toto oznámenie sa uverejňuje v súlade s článkom 17 ods. 5 delegovaného nariadenia Komisie (EÚ) 2019/33 (1).

OZNÁMENIE O SCHVÁLENÍ ŠTANDARDNEJ ZMENY

„Grignolino del Monferrato Casalese“

PDO-IT-A1187-AM02

Dátum oznámenia: 22. novembra 2021

OPIS A DÔVODY SCHVÁLENEJ ZMENY

1. Pridanie výrazov Riserva, Vigna a Riserva Vigna

Opis:

V prípade druhu „Grignolino del Monferrato Casalese“ Rosso [červené], ktorý je už zahrnutý, sa pridávajú výrazy Riserva, Vigna a Riserva Vigna.

Dôvody:

Za pridaním výrazu Riserva stojí snaha vdýchnuť tomuto označeniu pôvodu nový život a vyzdvihnúť „jemnú a zrelú“ tvár tohto vína, ktoré sa v minulosti tešilo veľkej obľube. Analýza navyše poukázala na bohatú štruktúru a potenciál vyzrievania tejto odrody.

Časti, ktorých sa zmena týka: všetky články špecifikácie výrobku, body „Opis vína (vín)“, „Maximálne výnosy“ a „Súvislosť so zemepisnou oblasťou“ jednotného dokumentu.

2. Zmena odrodovej skladby

Opis:

Ustanovenie „Grignolino: minimálne 90 %, Freisa: maximálne 10 %“ bolo zmenené na „Grignolino: minimálne 95 %, Freisa a Barbera, samostatne alebo spolu: maximálne 5 %“.

Dôvody:

Už niekoľko rokov je štandardnou praxou mať vo vinohradoch jednoodrodové skladby. Tento trend platí aj pre odrodu Grignolino, ktorá takmer vo všetkých vinohradoch predstavuje 100 % krov. Vzhľadom na výskyt chorôb ako syndróm Esca a zlaté žltnutie viniča, ktoré každý rok zapríčiňujú odumieranie mnohých krov, však vo vinohradoch možno nájsť malý podiel odrôd Barbera a/alebo Freisa, ktoré nepredstavujú viac než 5 % celkovej skladby. Ide totiž o odrody, ktoré sa popri dospelých kroch lepšie ujímajú, ale predovšetkým sú vhodné na miešanie s hroznom odrody Grignolino na výrobu vína.

Časti, ktorých sa zmena týka: článok 2 špecifikácie výrobku, bod „Súvislosť so zemepisnou oblasťou“ jednotného dokumentu.

3. Zmena oblasti výroby

Opis:

Oblasť výroby sa mierne rozšírila z dôvodu zlúčenia obce Cuccaro Monferrato s ďalšou obcou a zmeny jej názvu na Lu e Cuccaro Monferrato.

Dôvody:

Obce Lu Monferrato a Cuccaro Monferrato sa s účinnosťou od 1. februára 2019 zlúčili do jednej obce s názvom Lu e Cuccaro Monferrato.

Zdá sa, že v čase vymedzenia oblasti výroby s CHOP v roku 1974 neexistoval žiadny zjavný dôvod, prečo do vymedzenia nebola zahrnutá aj obec Lu Monferrato nachádzajúca sa na juhovýchodnej hranici danej oblasti, keďže toto územie so zvyškom oblasti nielen susedí, ale vyznačuje sa aj rovnakými charakteristikami vo všetkých smeroch: z hľadiska geomorfológie, litológie aj podnebia. V obci Lu Monferrato sa tradične pestuje hrozno z odrody Grignolino a vyrába sa z neho víno, o čom svedčia početné historické pramene. Prijalo sa preto rozhodnutie využiť vznik nového názvu obce a doplniť tak do špecifikácie výrobku dosiaľ chýbajúcu obec Lu Monferrato. Ide o neveľké územie s podobnými pôdnymi vlastnosťami, ako má oblasť výroby.

Časti, ktorých sa zmena týka: článok 3 špecifikácie výrobku, bod „Vymedzená zemepisná oblasť“ jednotného dokumentu.

4. Revízia a začlenenie výnosov a minimálneho prirodzeného obsahu alkoholu v obj. %

Opis:

Zrevidoval sa výnos a minimálny prirodzený obsah alkoholu v obj. % v prípade vína „Grignolino del Monferrato Casalese“.

Dôvody:

Po zohľadnení údajov o produkcii a analýz výrobkov za posledných päť rokov sa dospelo k záveru, že je potrebná zmena, pričom sa prihliada aj na zmeny poveternostných podmienok spôsobujúce prirodzené zvyšovanie obsahu cukru. Zároveň je hektárový výnos hrozna veľmi nízky a z kombinácie hektárového výnosu a spracovateľského výnosu vyplýva, že v prípade vína „Grignolino del Monferrato Casalese“ sa získava 4 500 litrov vína na hektár, čo je nielen zďaleka najnižší výnos v Piemonte, ale neodráža to ani realitu produkcie. Keďže vďaka vyššiemu obsahu siltu a ílu nie sú pôdy v oblasti Monferrato Casalese, okrem iného, vystavené vodnému stresu, skutočná produkcia na hektár a hektárový výnos hrozna na výrobu vína istotne nemôžu byť nižšie ako hodnoty navrhované v rámci zmeny špecifikácie, a preto sa navrhuje ich upraviť.

Časti, ktorých sa zmena týka: článok 4 špecifikácie výrobku, bod „Vinárske výrobné postupy – Maximálne výnosy“ jednotného dokumentu.

5. Vinohradnícke a vinárske normy

Opis:

Podrobnejšie sa špecifikovali pestovateľské podmienky vo vinohradoch (pôda, poloha, expozícia, hustota výsadby, systémy vedenia a metódy rezu viniča).

Dôvody:

Zrevidoval sa spôsob štruktúrovania špecifikácie ako celku, aby zodpovedala novému spôsobu vypracúvania špecifikácií. Na prvkoch, ktoré boli obsiahnuté už v pôvodnej verzii, sa nič nezmenilo. Určili sa vinárske normy aj pre nové druhy a zlepšila sa organizácia tých existujúcich.

Časti, ktorých sa zmena týka: články 4 a 5 špecifikácie výrobku.

6. Rozšírenie oblasti výroby, spracovania a vyzrievania vína

Opis:

Oblasť výroby, spracovania a vyzrievania vína sa rozšírila tak, aby zahŕňala tieto obce provincie Asti: Viarigi, Montemagno, Casorzo, Grazzano Badoglio, Moncalvo, Penango, Calliano, Tonco, Scandeluzza e Montiglio Monferrato a Robella d’Asti.

Dôvody:

Oblasť Basso Monferrato [Dolné Monferrato] sa rozprestiera v severnej časti dnešných provincií Alessandria a Asti a možno ju považovať za jednoliate územie. Provincia Alessandria v minulosti zahŕňala veľkú časť obcí na severe regiónu Asti, a to až do roku 1935, keď na základe kráľovského dekrétu vznikla provincia Asti (súčasťou diecézy Casale Monferrato je dodnes oblasť Asti tvoriaca časť oblasti Basso Monferrato). Administratívnou hranicou sa súrodé územie prakticky rozdelilo na dva celky, v dôsledku čoho nastala pre podniky situácia, keď svoje činnosti vykonávali so sídlom v obciach provincie Asti, ale obhospodarovali vinohrady v provincii Alessandria, prípadne naopak, čo ich v praxi zároveň nútilo používať príslušné názvy. Účelom tejto zmeny je zahrnúť do vinárskej oblasti skupinu obcí v provincii Asti, aby podniky sídliace za hranicou provincie Alessandria mohli vyrábať víno z hrozna dopestovaného v oblasti výroby.

Časti, ktorých sa zmena týka: článok 5 špecifikácie výrobku, bod „Iné požiadavky“ jednotného dokumentu.

7. Zmena vlastností vína „Grignolino del Monferrato Casalese“ definovaných na účely spotreby

Opis:

Boli zmenené vlastnosti vína druhu „Grignolino del Monferrato Casalese“ definované na účely spotreby a bol pridaný opis vzťahujúci sa na druhy Riserva a Vigna.

Dôvody:

Z analýzy vín za posledných päť rokov vyplynulo, že treba zmeniť parametre týkajúce sa prepustenia na spotrebu, a najmä zvýšiť minimálny celkový obsah alkoholu z 11,00 obj. % na 12,00 obj. % a znížiť minimálnu celkovú kyslosť z 5,5 g/l na 4,5 g/l. V prípade druhov Riserva a Vigna sú niektoré parametre obmedzujúcejšie.

Časti, ktorých sa zmena týka: článok 6 špecifikácie výrobku, bod „Opis vína (vín)“ jednotného dokumentu.

8. Balenie a označovanie

Opis:

Stanovili sa niektoré ustanovenia o označovaní a pridali sa spôsoby balenia a systémy uzatvárania fliaš.

Dôvody:

V predchádzajúcej verzii špecifikácie výrobku chýbali ustanovenia týkajúce sa balenia. Teraz sú vypracované a zahrnuté do tejto zmeny.

Časti, ktorých sa zmena týka: článok 7 špecifikácie výrobku.

9. Súvislosť s prostredím

Opis:

Článok týkajúci sa súvislosti s prostredím sa aktualizoval.

Dôvody:

Na základe prijatých zmien sa zrevidoval jeden odsek.

Časti, ktorých sa zmena týka: článok 8 špecifikácie výrobku, bod „Súvislosť s prostredím“ jednotného dokumentu.

10. Aktualizácia článku týkajúceho sa kontrolného orgánu

Opis:

Článok týkajúci sa kontrolného orgánu sa aktualizoval.

Dôvody:

Upravili sa niektoré odkazy na právne predpisy.

Časti, ktorých sa zmena týka: článok 10 špecifikácie výrobku.

JEDNOTNÝ DOKUMENT

1. Názov výrobku

Grignolino del Monferrato Casalese

2. Druh zemepisného označenia

CHOP – chránené označenie pôvodu

3. Kategórie vinohradníckych/vinárskych výrobkov

1. Víno

4. Opis vína (vín)

1. Grignolino del Monferrato Casalese

STRUČNÝ SLOVNÝ OPIS

Víno „Grignolino del Monferrato Casalese“ je červené víno vyrábané vinifikáciou hrozna odrody Grignolino. Je to pôvodná odroda oblasti Monferrato Casalese, ktorá v tejto oblasti našla ideálne prostredie na optimálne vyjadrenie svojich vlastností. Toto víno má rubínovú farbu rôznej intenzity, ktorá prechádza do oranžovej. Vyznačuje sa delikátnou arómou a suchou, jemne tanínovou a príjemne horkou chuťou s charakteristickou dochuťou.

Minimálny celkový obsah alkoholu (v obj. %): 12,00 %

Minimálny bezcukorný extrakt: 18,00 g/l.

Analytické parametre, ktoré nie sú uvedené v nasledujúcej tabuľke, zodpovedajú limitom stanoveným vo vnútroštátnych právnych predpisoch a v právnych predpisoch EÚ.

Všeobecné analytické vlastnosti Maximálny celkový obsah alkoholu (v obj. %) Minimálny skutočný obsah alkoholu (v obj. %) Minimálna celková kyslosť 4,5 v gramoch na liter, vyjadrená ako kyselina vínna Maximálny obsah prchavých kyselín (v miliekvivalentoch na liter) Maximálny celkový obsah oxidu siričitého (v miligramoch na liter)

2. Grignolino del Monferrato Casalese Riserva

STRUČNÝ SLOVNÝ OPIS

Toto víno má rubínovogranátovú farbu, ktorá prechádza do oranžovej. Jeho charakteristická a delikátna aróma obsahuje korenisté tóny. Prejavuje sa suchou, jemne tanínovou a príjemne horkou chuťou na podnebí s charakteristickou dochuťou.

Minimálny celkový obsah alkoholu (v obj. %): 12,50 %

Minimálny bezcukorný extrakt: 22,00 g/l.

Analytické parametre, ktoré nie sú uvedené v nasledujúcej tabuľke, zodpovedajú limitom stanoveným vo vnútroštátnych právnych predpisoch a v právnych predpisoch EÚ.

Všeobecné analytické vlastnosti Maximálny celkový obsah alkoholu (v obj. %) Minimálny skutočný obsah alkoholu (v obj. %) Minimálna celková kyslosť 4,5 v gramoch na liter, vyjadrená ako kyselina vínna Maximálny obsah prchavých kyselín (v miliekvivalentoch na liter) Maximálny celkový obsah oxidu siričitého (v miligramoch na liter)

5. Vinárske výrobné postupy

5.1. Osobitné enologické postupy

—

5.2. Maximálne výnosy:

1. Grignolino del Monferrato Casalese

8 000 kilogramov hrozna na hektár

6. Vymedzená zemepisná oblasť

Oblasť pestovania hrozna, ktoré sa môže používať na výrobu vín s CHOP „Grignolino del Monferrato Casalese“, zahŕňa tieto obce v provincii Alessandria:

Alfiano Natta, Altavilla Monferrato, Camagna Monferrato, Camino, Casale Monferrato (okrem časti na ľavom brehu rieky Pád), Castelletto Merli, Cella Monte, Cereseto, Cerrina Monferrato, Coniolo (okrem časti na ľavom brehu rieky Pád), Conzano, Frassinello Monferrato, Gabiano, Lu e Cuccaro Monferrato, Mombello Monferrato, Moncestino, Murisengo, Odalengo Grande, Odalengo Piccolo, Olivola, Ottiglio, Ozzano Monferrato, Pontestura, Ponzano Monferrato, Rosignano Monferrato, Sala Monferrato, San Giorgio Monferrato, Serralunga di Crea, Solonghello, Terruggia, Treville, Vignale Monferrato, Villadeati a Villamiroglio.

7. Hlavné muštové odrody

Barbera N.

Freisa N.

Grignolino N.

8. Opis súvislostí

8.1. DOC Grignolino del Monferrato Casalese

Monferrato Casalese alebo Basso Monferrato [Dolné Monferrato] predstavuje kopcovité územie s nadmorskou výškou 120 až 350 m, v ktorej sa vyrába víno s týmto označením pôvodu. Podnebie v oblasti Monferrato ovplyvňujú Alpy vzdialené 130 km a more vzdialené 90 km, ktoré spoločne vytvárajú ideálne podmienky na pestovanie viniča. Pôda v tejto oblasti, ako aj podložná hornina, z ktorej pôda pochádza, má pôvod v morskom sedimente rôznej hĺbky. Odrodová skladba môže popri odrode Grignolino zahŕňať aj odrody Freisa a/alebo Barbera (v podiele do 5 %).

Vlastnosti pôdy, a teda aj vína s týmto označením pôvodu, úzko súvisia s touto zásaditou vápencovou základnou hmotou, ktorá je pomerne chudobná na živiny. Tento osobitný „terroir“ sa podpisuje pod bohaté ovocné tóny, ktorými víno oplýva.

8.2. DOC Grignolino del Monferrato Casalese Riserva

Monferrato Casalese alebo Basso Monferrato [Dolné Monferrato] predstavuje kopcovité územie s nadmorskou výškou 120 až 350 m, v ktorej sa vyrába víno s týmto označením pôvodu. Podnebie v oblasti Monferrato ovplyvňujú Alpy vzdialené 130 km a more vzdialené 90 km, ktoré spoločne vytvárajú ideálne podmienky na pestovanie viniča. Odrodová skladba môže popri odrode Grignolino zahŕňať aj odrody Freisa a/alebo Barbera (v podiele do 5 %). Grignolino možno definovať ako pôvodnú odrodu oblasti Monferrato par excellence. O prítomnosti a význame tejto odrody v danom regióne svedčia písomné zmienky z roku 1248. Vinohradníci v oblasti Monferrato si po stáročia vyberajú vždy najlepšie lokality a najvhodnejšie pôdy na pestovanie viniča odrody Grignolino.

Vlastnosti pôdy, a teda aj vína s týmto označením pôvodu, úzko súvisia so zásaditou vápencovou základnou hmotou tvoriacou krajinu v oblasti Monferrato, ktorá je pomerne chudobná na živiny. Pri vínach s označením Riserva sa vyzrievaním ešte viac zdôrazňujú ovocné tóny charakteristické pre tento osobitný terroir.

Do 70. rokov minulého storočia sa vína s týmto označením pôvodu vyrábali z odrody Grignolino, dozrievali približne štyri roky a boli určené pre vernú, gurmánsky orientovanú zákaznícku základňu. Až neskôr sa začali vyrábať mladšie a sviežejšie vína s cieľom prispôsobiť sa požiadavkám trhu. Pridaním druhu Riserva sa obnovilo prepojenie s výrobnou tradíciou rovnako ako možnosť vylepšovať organoleptické vlastnosti, čo možno dosiahnuť len vyzrievaním.

9. Ďalšie základné podmienky (balenie, označovanie, iné požiadavky)

Výnimka v súvislosti s výrobou vo vymedzenej zemepisnej oblasti

Právny rámec:

právne predpisy EÚ

Druh ďalšej podmienky:

výnimka v súvislosti s výrobou vo vymedzenej zemepisnej oblasti

Opis podmienky:

Výroba, spracovanie a vyzrievanie vín s CHOP „Grignolino del Monferrato Casalese“ musia prebiehať na administratívnom území obcí nachádzajúcich sa vo vymedzenej zemepisnej oblasti. Tieto činnosti sa však môžu vykonávať kdekoľvek v provincii Alessandria a v obciach Viarigi, Montemagno, Casorzo, Grazzano Badoglio, Moncalvo, Penango, Calliano, Tonco, Montiglio Monferrato a Robella d’Asti v provincii Asti.

ODKAZ NA ŠPECIFIKÁCIU VÝROBKU

https://www.politicheagricole.it/flex/cm/pages/ServeBLOB.php/L/IT/IDPagina/17388

(1) Ú. v. ES L 9, 11.1.2019, s. 2.